Page:Ludus Coventriae (1841).djvu/419

 Primus Demon. Herke, Belsabub and Belyal, sere Sathan in the herne,  Us fettyn oure servauntis to this presone, Blow flamys of fer to make hem to brenne,   Mak redy ageyn we com to this demon. Secundus Demon. ffaste for tho harlotis now let us renne,  To cast hem in this pet here that depe is adon, They schul brenne and boyle and chille in oure denne;   Gowe now, a dewelys name, as fast as we mone! Harrow! harrow! we com to town. Primus demon. Drag we these harlotis in hye, Into the pet of helle for to lye. Secundus demon. Gowe now, helle houndis, ye crye,            Sere Sathan may heryn oure sone. Dominus. Now, aungyl and alle this court celestyalle,  Into herthe now discendith with me, To reyse the body of my moder terestyalle,   And bryng we it to the blysse of my deyt Assent ye here to now the unyté? Angeli. Ya, for yowre hye mercy, Lord, al hefne makyth melodé. Hic discendit et venit ad apostolos, dicens,

Dominus. Pes be to yow alle, my postelis so dere! Lo! me here, yowre Lord, and youre God now rythtis. Petrus. A! welcom, Criste, oure comfort, in thy manhed clere! Gret merveylous God, mekyl now thy myth is! Dominus. What worschepe and grace semyth you now here, That I do to this body, Mary that hythtis? Johannes. Lord, as thou rese from deth and requyst in thyn empere, So reyse thou this body to thy blysse that lyth is, Us semyth this ryth is. Mychael. Ya, gloryous God, lo! the sowle here prest, now, To this blissid body likyth you to fest, now,